Ja, Allister, ja …Allister Coetzee in ‘n goeie luim in Kaapstad. (Foto: Hando Jikelo/ANA pictures) Praat, praat, praat … met die gewone weerspreking of twee daarby ingesluit. Dit is wat ŉ mens kan put uit Allister Coetzee se aanhalings teenoor die media, soos dit in Reuters weergee word en wat op africannewsagency.com (ANA) gepubliseer is. ŉ Mens sê nooit ‘nooit’ nie, maar Allister Coetzee se voortgesette vergelyking tussen die ‘sterk Wallabyspan’ waarteen hy sê die Bokke ongelukkig was om te verloor, en die werklikheid van die All Blacks se gehalte, is mos nie realisties nie? ”Die Springbokke het sake omgekeer,” sê Coetzee. “Die 57-0-neerlaag is lankal uit ons sisteem. Ons het dit bewys teen ŉ fantastiese Wallabyspan teen wie ons moes gewen het. “Dit is vir ons belangrik om goed te begin en die sleutel is hoe jou sleutelspelers die wedstryd bestuur. Ons moet by die vaste fasette goed wees en die mini-stryde op die veld wen,” het hy volgens Reuters by ŉ mediakonferensie in Kaapstad gesê. “Om teen die All Blacks te speel is altyd ŉ lekker uitdaging. Hulle is ŉ goedgeoliede masjien en alles wat hulle doen is afgerond en skerp.” Dan neem Coetzee ŉ treetjie terug wanneer hy sê die Bokke se doelwit is bloot om te verbeter. Dit gaan oor die proses. “Ons fokus moet op die proses wees, nie op die uitslag nie.” ♦ Sal die rugbyondersteuners dáármee tevrede wees? Dis tog sekerlik die uitslag wat tel? Dit is mos te verskriklik om te dink dit sal nie saak maak as hulle nie op daardie 57-0 pak slae verbeter nie, maar die proses was reg? ♦ En sal die ondersteuners glo hierdie was ŉ ‘fantastiese Wallabyspan’ teen wie die Bokke weer gelykop gespeel het? ♦ Is die wen van die mini-stryde moontlik? Teen die All Blacks? Dit is immers waaroor die spel gaan en waarna in elke wedstryd gemik moet word – en waarmee hulle so goed is.